# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA 30 DE SETEMBRE DE 2013

**Identificació de la sessió**

Caràcter: Ordinari

Data: 30 de setembre de 2013

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

- Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sr. Jaume Roura i Noguer
* Sra. Consol Mas i Torres.
* Sr. Francesc Molina Jiménez

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de l’acta de la sessió celebrada el dia 29 de juliol de dos mil tretze, que és aprovada per unanimitat.

**2n.- INFORMACIÓ DECRETS D’ALCALDIA**

El Sr. Alcalde dóna compte al Ple de les resolucions d’alcaldia núm. 87 a la 97/2013 . El Ple es dóna per assabentat.

**3r.- INFORMACIONS DE L’ALCALDIA I DEL DESPATX OFICIAL**

Pren la paraula el Sr. Alcalde i dóna compte al Ple de l’última correspondència oficial rebuda, de la que cal destacar:

* Escrit de la Cobla Ciutat de Girona en el que ofereixen els seus serveis.
* Escrit del Departament d’Agricultura Ramaderia,Pesca, Alimentació i Medi Natural en el que autoritzen una pròrroga d’un any una sol·licitud d’aprofitament forestal formulada per la societat FAMAR 1994 SL, en la finca Mas Anglada del terme municipal de Fontcoberta.
* Escrit de Dipsalut en el que comuniquen cursos de formació en l’ús del desfibril·lador.
* Escrit de apdcat en relació a la inscripció de creació i modificació de fitxers l’Ajuntament de Fontcoberta.
* Escrit de Prodaisa en el que comuniquen les lectures dels comptadors d’aigua potable del segon trimestre 2013.
* Escrit de la Diputació de Girona sobre INSPAI Centre de la Imatge de la Diputació de Girona
* Escrit de l’Associació de donants de sang en el que el Sr. Rafel Dehesa, expresident i ara vocal de l’Associació agraeix la col·laboració de l’Ajuntament de Fontcoberta i notifica el nom de la persona que a partir d’ara tindrà el càrrec de presidenta.
* Escrit de la Unió de Federacions Esportives de Catalunya ha posat en marxa el sistema per fer revisions mèdiques als esportistes.
* Escrit del Sr. Rafel Dehesa en el que agraeix a l’Ajuntament que penses en ell per ser el pregoner de la festa major.
* Escrit de l’Ajuntament de Vilademuls en el que comuniquen l’aprovació inicial d’una modificació puntual de les normes subsidiàries de planejament urbanístic del municipi de Vilademuls.
* Escrit del Consell Comarcal en el que adjunten la guia de transport escolar del curs 2013-2014.
* Escrit del Ministerio de Fomento en el que informen un canvi de legislació en materia de Servidumbres Aeronàuticas.
* Escrit del Gobierno de España en el que comuniquen el nomenament del Subdelegat del Govern al Sr. Juan Manuel Sánchez Bustamante y de la Herrán.
* Escrit de l’ACA en el que demanen que l’Ajuntament desmantelli uns dipòsits de filtres que estan fora de servei.
* Escrit de l’ACM en el que comuniquen que l’inici de l’execució del PUOSC s’ajorna fins l’any 2014.

A continuació el Sr. Alcalde informa el següent:

1.- Residencial Ciutat Jardí .- El Sr. Alcalde explica que els serveis tècnics municipals han emès un pressupost de les obres que falten executar a la zona Residencial “Ciutat Jardí” . ( panots, enjardinament de la plaça, arbrat etc.. ) A l’esmentat pressupost s’ha sumat el de carreteres pels treballs que falten executar a la rotonda ubicada a la sortida de la urbanització i el pressupost de l’ACA. Una vegada fet el pressupost s’ha enviat als serveis jurídics i s’estan fent tots els tràmits corresponents per tal d’obligar al promotor a acabar les obres que manquen a aquesta zona.

2.- Zona Industrial.- El Sr. Alcalde diu que l’obra de la zona industrial continua parada, que no es deixarà construir cap nau industrial, per tal que no passi el mateix que a la Ciutat Jardí. No han pagat l’aval, no han signat el conveni amb l’ACA, per tant s’ha parat l’obra. El que s’ha fet és un requeriment perquè netegin la vegetació de la zona.

3.- Escola.- L’obra de l’escola també continua parada. El Regidor Sr. Narcís Bartis va parlar amb el subinspector Sr. Fernández i tot continua sense novetats. El Sr. Alcalde explica al Ple el contingut de la carta que va enviar al delegat d’Ensenyament a Girona, i que just al matí d’avui s’ha posat en contacte per fer una reunió conjunta amb les parts implicades a l’obra.

Seguidament el Sr. Alcalde dóna compte al Ple que s’ha rebut l’Informe definitiu del projecte de la millora de la competitivitat Territorial de la Diputació de Girona en el que defineixen dues línies estratègiques a Fontcoberta, que permetin la dinamització econòmica a partir de la promoció turística del patrimoni natural (Espolla, Triops. . . .) i cultural (ermites, esglésies . . . .)

A continuació explica la reunió que es va portar a terme per a la propera trobada de voluntaris. Que es va decidir netejar una ruta que s’anomenarà “ruta de les fonts i petits tresors de Fontcoberta”.

I per últim explica el conveni del SOC, amb el Consell Comarcal de contractació de gent aturada de llarga durada i sense recursos, que hagin exhaurit la prestació per ocupació o subsidi.

Seguidament el regidor Sr. Lluís Freixa demana si s’han demanat les estaques del Consell Comarcal.

El Sr. Alcalde contesta que sí, que hi haurà una trentena d’estaques, que el que es pretén es la senyalització igual per a tota la comarca.

**4t.- APROVACIO FESTES LOCALS DEL MUNICIPI DE FONTCOBERTA**

El Sr. Alcalde exposa al Ple la publicació l’Ordre EMO/202/2013, de 22 d’agost, que estableix el calendari oficial de les festes laborals per l’any 2014.

D’acord amb el que determina l’art. 46 del reial Decret 2001/1983, de 28 de juliol i el Decret 177/1980, de 3 d’octubre, l’Ajuntament per acord adoptat pel Ple, ha de proposar les dues festes locals retribuïdes i no recuperables del municipi.

Es proposa al Ple establir com a festes locals del municipi de Fontcoberta per l’any 2014:

Dia 4 d’agost de 2014.

Dia 20 d’octubre de 2014.

Seguidament es passa a la votació i s’aprova la proposta per unanimitat.

**5è.- APROVACIÓ MODIFICACIÓ DE CRÈDIT NÚM. 1/2013**

S’exposa al Ple que vistes les transferències que manquen en diferents partides del pressupost de l’exercici 2013, i examinats els crèdits consignats en les diverses partides que integren el pressupost de la Corporació, d’aquest exercici, aprovat el dia 20 de desembre de 2012, ateses les despeses declarades necessàries i urgents, essent les partides consignades insuficients, i d’acord amb el que determinen els art. 169, 177 i següents del Real Decret Legislatiu 2/2004 de 5 de març, es pot sotmetre a l’aprovació del Ple la modificació de crèdit mitjançant romanent de crèdit de l’exercici anterior.

Examinada la proposta de modificació del pressupost de despeses presentada per l’Alcaldia i vist l’informe d’intervenció es proposa:

1.- Modificar el pressupost de despeses de l’exercici 2013 incrementant crèdit mitjançant la incorporació de romanents de crèdit de l’exercici anterior.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | | | | | | | |  |  |  |
|  | | | | | | | |  |  |  |
|  |  |  | |  |  |  |
| **MODIFICACIÓ DE CRÈDITS DEL PRESSUPOST DE DESPESES NÚM 1 EXERCICI 2013** | | | | | |  |
|  |  |  |  | |  |  |
| Núm. | Partida | Import Pres. | Modificació | | Import total pressupost | |
|  |  |  |  | |  |  |
| **PRESSUPOST CORRENT** | |  |  | |  |  |
|  |  |  |  | |  |  |
| 13.01.31004 | Interes. Préstec B. Santander | - | 4.147,30 | | 4.147,30 |  |
| 13.17.22610 | Despeses de jardineria | 4.800,00 | 1.970,00 | | 6.770,00 |  |
| 13.33.46500 | Tècnic de Joventut | 9.600,00 | 3.212,00 | | 12.812,00 |  |
| 13.45.21000 | Manteniment camins rurals | 5.000,00 | 3.000,00 | | 8.000,00 |  |
| 13.92.21600 | Manteniment equip inform. | 850,00 | 495,00 | | 1.345,00 |  |
| 13.92.22200 | Desp. Telèfon | 5.000,00 | 660,00 | | 5.660,00 |  |
| 13.34.21001 | Manten. Zones esportives | 1.000,00 | 1.200,00 | | 2.200,00 |  |
|  |  |  |  | |  |  |
|  | |  |  | |  |  |
|  |  |  |  | |  |  |
| 13.15.68200 | Coberta Església Fontcoberta | 69.500,00 | 5.239,59 | | 74.739,59 |  |
|  |  |  |  | |  |  |
|  |  |  |  | |  |  |
|  |  |  |  | |  |  |
|  |  |  |  | |  |  |
|  | **TOTAL Modificació** | **94.750,00** | **19.923,89** | | **114.673,89** |  |
|  |  |  |  | |  |  |
|  |  |  |  | |  |  |

El Regidor Sr. Lluís Freixa pregunta per la despesa del tècnic de joventut.

Es contesta que en aquesta partida hi ha imputada una despesa del passat mes de desembre de 2012.

El Sr. Alcalde explica que l’actual tècnic deixa el càrrec aquest mes d’octubre i que s’està tramitant un conveni amb el Consell Comarcal per a compartir un tècnic i substituir l’actual.

Pren la paraula el Regidor Sr. Francesc Molina i manifesta que el grup de CIU votarà en blanc aquest punt.

Així doncs per cinc vots a favor i quatre en blanc s’aprova la modificació de crèdit núm. 1/2013.

**6è.- MOCIÓ D’ADHESIÓ AL PACTE NACIONAL PEL DRET A DECIDIR**

Seguidament el Sr. Alcalde presenta la Moció per adherir-nos al pacte nacional pel Dret a Decidir, ja que el pacte diu que ha de concloure amb la consulta, i que és faci extensiu a totes les entitats del municipi.

“El poble de Catalunya, al llarg de la seva història, ha manifestat democràticament la voluntat d’autogover­nar-se, amb l’objectiu de millorar el progrés, el ben­estar i la igualtat d’oportunitats de tota la ciutadania, i per reforçar la cultura pròpia i la seva identitat col·lectiva.

Davant l’actual situació de bloqueig polític, financer, social, cultural i lingüístic de Catalunya en el sí de l’Estat Espanyol, el poble de Catalunya i les seves institucions han expres­sat la voluntat de decidir el seu futur polític a través de diverses formes: les manifestacions massi­ves del 10 de juliol de 2010 sota el lema «Som una Na­ció, nosaltres decidim» i la de l’11 de setembre de 2012 sota el lema «Catalunya nou Estat d’Europa»; la resolució del Parlament de Catalunya el 27 de setembre de 2012 constatant la necessitat que el poble de Catalunya pogués de­terminar lliurement i democràticament el seu futur col·lectiu mitjançant una consulta; o la Declaració de sobirania i el dret a decidir del poble de Catalunya adoptada pel Parlament el 23 de gener de 2013.

El passat 6 de maig de 2013, el President Mas, en la cimera per al dret a decidir, va manifestar la voluntat del Govern de la Generalitat de constituir el Pacte Nacional pel Dret a Decidir, punt de trobada i de participació de tots els agents i institucions catalanes que ha de permetre garantir un procés democràtic, transparent, de respecte de la pluralitat d’opcions a través de la deliberació i diàleg en el si de la societat catalana, amb l’objectiu que el pro­nunciament que resulti de l’exercici del dret a decidir sigui l’expressió majoritària de la voluntat popular.

Finalment, el 26 de juny de 2013 s’ha constituït el Pacte Nacional pel Dret a Decidir, com expressió d’un dels principis fonamentals de tota democràcia: donar l'opció al poble de Catalunya de **decidir el seu futur. A l’acte de constitució hi han assistit representants de** les institucions més representatives del país, del món local, dels agents econòmics i socials, de les entitats culturals i cíviques i de les forces polítiques favorables a l’exercici del dret a decidir i de la celebració d’una consulta sobre el futur polític de Catalunya, més enllà de la seva posició final. “

Per tot això, els grups municipals d’ERC i CIU de Fontcoberta acorden:

**Primer.-** Adherir-se al Pacte Nacional pel Dret a Decidir mitjançant la plataforma [www.dretadecidir.cat](http://www.dretadecidir.cat) amb la voluntat de treballar pels objectius que es proposa.

**Segon.-** Promoure que els agents econòmics i socials i les entitats culturals i cíviques del municipi s’adhereixin al Pacte Nacional pel Dret a Decidir i participin de forma activa en aquest procés democràtic de l'exercici del dret a decidir i de la celebració d'una consulta sobre el futur polític de Catalunya.

**Tercer.-** Enviar aquesta moció al Parlament de Catalunya i al Govern de la Generalitat de Catalunya i fer-ne difusió a les entitats culturals i cíviques del municipi.

**7è.- RATIFICACIÓ DECRET D’ALCALDIA NÚM. 97/2013**

El Sr. Alcalde proposa al Ple la ratificació del Decret d’Alcaldia de data 26 de setembre de 2013, que es transcriu integrament a continuació:

**DECRET D’ALCALDIA NÚM. 97/2013**

Vist que l’ajuntament ha tingut coneixement a través del Consell Comarcal de la convocatòria per a la concessió de subvencions per a la realització del Program Mixt Treball i Formació, per persones aturades que hagin esgotat la prestació i/o subsidi de la comarca, per a l’any 2013, els beneficiaris dels quals són els ajuntaments i consell comarcals, publicada a l’Ordre EMO/210/2013 al Diari Oficial de la Generalitat de Catalunya, núm. 6455 amb data de 6 de setembre de 2013.

Vist que en la convocatòria de l’Ordre EMO/210/2013 està prevista la participació dels ajuntaments sense cap contracte preassignat a través dels consell comarcals.

Per tot això,

**DECRETO:**

Delegar la presentació de la sol·licitud al Consell Comarcal del Pla de l’Estany a la convocatòria del Departament d’Empresa i Ocupació, Ordre EMO/210/2013, de 2 de setembre, per la qual s’aproven les bases reguladores per a la concessió de subvencions per a la realització del Programa Mixt de Treball i Formació adreçat a persones aturades, prioritàriament de 30 anys o més, que hagin exhaurit la prestació per ocupació i/o subsidi.

Aprovar l’execució del Projecte de Treball a l’àmbit de la Platja d’Espolla i a la part rural del municipi, d’acord amb la memòria presentada, en la qual es preveu 1 contracte de treball a jornada completa (37.5 hores/setmanals) durant 6 mesos.

Aprovar l’execució del Projecte de digitalització del fons fotogràfic del Sr. Ernest Costa Saboya, d’acord amb la memòria presentada, en la qual es preveu 1 contracte de treball a jornada completa (37.5 hores/setmanals) durant 6 mesos.

Que pel cas de la contractació de personal per aquest projecte, l’ajuntament es compromet a finançar les despeses no subvencionables i a avançar l’import de les despeses subvencionables en el cas que el Servei d’Ocupació de Catalunya es retardi més de 3 mesos en el pagament d’aquestes.

:

Es comenta que si les persones a contractar poden ser del municipi molt millor.

Seguidament la proposta de ratificació del Decret núm. 97/2013, és aprovada per unanimitat.

**8è.- PRECS I PREGUNTES**

Pren la paraula el Sr. Lluís Freixa i diu que l’enllumenat públic segueix igual o pitjor, i demana si s’ha fet alguna gestió?

El Sr. Xavier Cros i el Sr. Alcalde expliquen que no saben el que passa, que s’han canviat quadres elèctrics, que no es troben fugues, que sempre falla a les mateixes zones, C/Pau, C/Progrés, C/Sant Feliu, la zona dels 3 rius .. . , que podria ser el terra, el neutre o bé una reactància d’algun llum públic, que ja ho estan vigilant i esperen trobar la solució.

Continua el Sr. Lluís Freixa i comenta si s’ha seguit algun consell dels que diu Dipsalut en relació al mosquit tigre. Que a la Plaça Catalunya hi ha una font amb aigua estancada, que hi ha de tot, mosquits i altres insectes. Demana que es vagi a la font i es netegi .

El Sr. Alcalde respon que sí, que la farà netejar.

Segueix el Sr. Lluís Freixa i demana que a la Plaça de Catalunya, on hi ha els gronxadors, s’hauria de portar-hi uns quants carretons de sorra o sauló.

El Sr. Alcalde informa que es trauran els jocs de la Plaça de la Font i s’instal·laran a la Plaça de Catalunya. A la vegada es potenciaran diferents jocs tradicionals que es pintaran al terra com “la setmana” etc.. .

Es parla també de la neteja d’aquest indret, i es comenta que és difícil i més d’ara endavant que serà l’època de caiguda de fulles. El Sr. Alcalde comenta que s’haurà de

dedicar més temps a la neteja.

En Xavier Cros comenta que ara hi ha molta vegetació. Que la plaça es sega setmanalment, es sega el dilluns i al final de setmana ja s’hauria de tornar-hi.

En Lluís Freixa demana com es prioritza la neteja?

El Sr. Alcalde contesta que s’ha fet un calendari d’acord amb les necessitats del municipi.

Abans era més fàcil ja que tenien contractada la brigada del COIET, però actualment no venen subvencions i s’ha de retallar. Que ell parla amb alcaldes de diferents municipis del Pla de l’Estany i tots es queixen del mateix problema.

En Lluís Freixa diu que s’haurien de cuidar més els espais públics, que als carrers hi ha moltes herbes.

Es debat el tema de com s’ha de prioritzar la neteja dels carrers i espais públics del municipi.

A continuació el Sr. Lluís Freixa demana si s’ha avisat als promotors de la Z. Industrial que ho netegin.

El Sr. Alcalde contesta que sí. Que el tema està molt embolicat i no es veu que es resolgui a curt termini.

I no havent-hi ni més precs ni més preguntes a formular, el Sr. Alcalde dóna per acabada la sessió, a les vint-i-tres hores. Ho certifico.

Vist i Plau

L’Alcalde